Tge po il pazient far per obtegnair generica?
Cun generica pudess vegnir spargnà ina massa milliuns

Da Claudia Cadruvi Pfeiffer / ANR

Mintgin sa: In genericum è bunmartgà e fa il medem effect sco in medicament original. Daco vegnan lura vendids be 3 fin 4 pertschient generica en Svizra? La finala datti in genericum per bunamain 20 pertschient dals medicaments renconuschids da la cassa? Il pazient è en la consultaziun tar il medi. El ha che dola e sa senta miserabel. Perquai è el led da survegnir ina stgatla pirlas che garanteschan ad el ch’il mal tschessa. En in tal mument na vegni endament a nagin da dumandar: “Datti forsa in genericum pli bunmartgà?” Ma gist quai duess ins far. Ils custs en il sectur da sanadad muntan mintg’onn. Na sulet pervi dals medicaments. Ma gist tar ils medicaments ha il pazient u la pazienta la pussaivladad da metter en dumonda ils custs. Cunzunt sch’ins obtegn per l’emprima giada il medicament. E tge pon ins far, sch’ins ha gia in recept ed ins na sa betg, sch’i dess tar il medicament prescrit in genericum adattà? Ston ins lura extra consultar il medi?

Il medi ha il dretg da veto
“Na, ins na sto betg ir tar il medi”, di Peter Marbet da Santésuisse. Sch’ins haja in recept possian ins era dumandar l’apotecher, sch’i dettia ina substituziun pli favuraivla. L’apotecher saja obligà da dar scleriment. El possia era vender al pazient il genericum empè dal medicament original prescrit. L’apotecher stoppia dentant infurmar il medi davart la substituziun. Il medi haja il dretg da veto. Sch’el na saja betg perencletg cun la substituziun, possia el far valair quai. I dettia medis che nodian gia sin il recept la scursanida “sic”. Quai muntia ch’il medicament original, exact sco prescrit, stoppia vegnir dà en l’apoteca.

“Il pazient duai dumandar”
“Igl è impurtant ch’il pazient dumonda adina, sch’i existia in genericum”, di Dominique Jordan. El è il president dals apotechers svizzers. I saja era impurtant ch’ils pazients, ils medis ed ils apotechers lavurian ensemen pertutgant generica. Jordan fa attent che las cumparegliaziuns che vegnian fatgas da preschent na sajan betg dal tut correctas. Adina puspè vegnia pretendì che la Germania dovria pli stedi generica. Las statisticas cugliunian dentant. En Germania quintian ins era ils medicaments originals, tar ils quals il patent saja gia currì giu, tar generica. Perquai na saja la situaziun en Svizra betg uschè drastica sco quai ch’ins fetschia valair. “Ina quarta da las substituziuns pussaivlas èn era gia exequidas tar nus”, di Jordan.

Antibiotica e pirlas dal mal n’èn nagin problem
“Nus ans essan engaschads da bell’entschatta per generica”, di Jordan. La devisa dals apotechers saja: Na sfurzar il pazient da prender in genericum, mabain sclerir si el. Sfurzar na possian ins numnadamain nagin. Che las apotecas hajan success cun questa metoda, demussian las cifras. Mintg’onn vegnia vendì dapli generica ed adina dapli glieud dumondia suenter ina substituziun. Davart la qualitad di Jordan: “Ils generics registrads en Svizra èn equivalents (gleichwertig) als originals.” Sch’ins substitueschia p. ex. antibiotica na fetschia quai insumma nagins problems. Medemamain nunproblematic saja la substituziun da medicaments cunter il mal. Tar tals medicaments n’existia nagin privel da cumplicaziuns.

I dat era cas pli cumplitgads
Tar auters medicaments ha Jordan dentant era intginas resalvas: “Mintga persuna ston ins considerar sco unicum.” Perquai na saja i p. ex. betg simpel da far ina substituziun tar in pazient che haja gì ina transplantaziun d’in gnirunchel. Sch’in tal pazient less midar dal medicament original sin il genericum, stoppian ins puspè chattar la dretga dosa. E gliez na saja betg uschè simpel damai che mintgin reageschia auter.
Brändli: “Ils Svizzers pon ins educar be cun finanzas”
“Per fortuna sun jau pauc tar il medi”, di Christoffel Brändli, president da Santésuisse. Perquai na saja el era betg pertutgà directamain da la dumonda dals generics. Ma sco president da l’uniun da las cassas da malsauns èsi per el tuttina ina dumonda vitala. Las cassas lessan augmentar la procentuala da vendita da genericas sin radund 10 pertschient. “Uschia pudess ins spargnar plirs tschient-milliuns francs”, di Brändli. Ils pazients sajan pauc engaschads en questa dumonda. In pazient sentia memia pauc la differenza da custs. Sch’il pazient avess in interess finanzial, sa dustass el pli fitg per in medicament favuraivel. Era per ils apotechers duai quai daventar pli interessant da vender generica. Quai è ina da las raschuns per la quala Santésuisse ha visà l’entschatta da quest’emna nunspetgadamain il contract cun ils apotechers (pressa dad ier). Tenor Brändli existiva en il contract da fin qua ina provisiun speziala per apotechers che vendan generica. Quest impuls finanzial na bastia dentant anc betg. En Svizra possian ins cuntanscher insatge sulet cun squitsch finanzial, manegia Brändli. El fa in exempel: I na gidia nagut d’appellar dad ir pli pauc cun auto. Ma sch’ins auza il pretsch da benzin per 10 raps/liter per quels che van bler cun auto, lura fai effect. “Motivs finanzials portan adina dapli che appels.”